Ushtria siriane përparon në luftimet në Gutën lindore
Forcat qeveritare kanë hyrë në dy qytete që kanë qenë pjesë e bastionit të forcave të Ushtrisë së Lirë Siriane
Forcat qeveritare siriane përparuan më tej në Gutën lindore të dielën, duke pushtuar një qytet tjetër të zonës së kontrolluar nga forcat e opozitës. Tanket qeveritare hynë në Mudeira me ndihmën e bombardimeve të rënda. Qeveria e Sirisë, e mbështetur nga Rusia, thotë se ofensiva është e nevojshme për të ndalur sulmet e rebelëve ndaj civilëve në Damask. Hyrja e forcave qeveritare në Mudeira të dielën, një ditë pas pushtimit të Mesrabas, ka shkaktuar një çarje të thellë në bastionin e forcave të opozitës pranë Damaskut. Kryengritësit e Ushtrisë së Lirë Siriane thanë të shtunën se nuk do të tërhiqen dhe nuk do të dorëzohen. Më shumë se 1100 civilë janë vrarë në këtë zonë gjatë tre javëve të fundit. Ka patur njoftime se qeveria siriane, e mbështetur nga Rusia, ka përdorur gaz helmues në luftime. Sekretari amerikan i Mbrojtjes James Mattis paralajmëroi presidentin sirian Bashar al-Assad dhe Rusinë kundër përdorimit të gazit. Mattis nuk tha nëse Shtetet e Bashkuara do t’u kundërvihen forcave siriane nëse konfirmohen njoftimet për një sulm me gaz klorik. Por ai theksoi se Presidenti Donald Trump kishte "hapësirë të plotë manovrimi politik" për të ndërmarrë veprime që ai mendon se do të ishin të përshtatshme. Sekretari Mattis tha se nuk ka dëshmi se në Guta është përdorur gazi klorik, por vuri në dukje se Rusia kishte ndërhyrë për të shpërbërë Mekanizmin e Përbashkët Hetimor, një ekip i Kombeve të Bashkuara që mund të vërtetonte nëse është përdorur gaz helmues.